[{"text_idx": "#000000", "text": "Cymru Premier: rhagolwg gemau canol wythnos"}, {"text_idx": "#000001", "text": "Naw ge\u0302m i fynd yn nhymor Uwch Gynghrair Cymru ac mae\u2019r Seintiau Newydd a Chei Connah yn hafal ar bwyntiau yn y ras am y bencampwriaeth."}, {"text_idx": "#000003", "text": "Bydd Andy Morrison yn ysu am ymateb gan ei chwaraewyr wedi i Gei Connah golli gartref ddydd Sadwrn am y tro cyntaf ers dwy flynedd gan ildio eu lle ar frig y tabl (Cei 0-2 Pen)."}, {"text_idx": "#000004", "text": "Roedd \u2018na siom i Gaernarfon dros y penwythnos hefyd wrth i\u2019r Cofis ildio wedi 92 o funudau i golli 0-1 gartref yn erbyn Y Barri gan fethu cyfle i gau\u2019r bwlch ar Y Bala yn y ras i gyrraedd Ewrop."}, {"text_idx": "#000005", "text": "Dyw Caernarfon ond wedi ennill un o\u2019u naw ge\u0302m flaenorol yn erbyn Cei Connah, gyda\u2019r Nomadiaid yn fuddugol yn y bedair ge\u0302m ddiwethaf rhwng y timau."}, {"text_idx": "#000007", "text": "Roedd hi\u2019n ganlyniad ardderchog i Ben-y-bont yng Nglannau Dyfrdwy ddydd Sadwrn, a byddai triphwynt arall nos Fawrth yn gadael bechgyn Rhys Griffiths un pwynt y tu o\u0302l i\u2019r Bala yn y ras am y trydydd safle."}, {"text_idx": "#000008", "text": "Ond dyw\u2019r ystadegau benben ddim yn edrych yn rhy ffafriol i Ben-y-bont gan mae\u2019r Bala sydd wedi ennill pob un o\u2019r bedair ge\u0302m gynghrair flaenorol rhwng y timau gan sgorio 19 o goliau (cyfartaledd o 4.75 go\u0302l y ge\u0302m)."}, {"text_idx": "#000009", "text": "Mae\u2019r Bala wedi colli pedair o\u2019u pum ge\u0302m ddiwethaf, a byddai methu cyrraedd Ewrop yn siom aruthrol i di\u0302m Colin Caton wedi i\u2019r Bala dreulio rhan helaeth o\u2019r tymor ymysg y ceffylau blaen."}, {"text_idx": "#000012", "text": "Bydd y ddau di\u0302m yn llawn hyder ar o\u0302l canlyniadau cadarnhaol dros y penwythnos \u2013 YSN yn curo\u2019r Bala i gamu i frig y tabl, a\u2019r Barri\u2019n sgorio\u2019n hwyr i godi o fewn triphwynt i\u2019r safleoedd Ewropeaidd."}, {"text_idx": "#000013", "text": "Mae\u2019r ddau di\u0302m wedi dechrau ail ran y tymor mewn hwyliau da gyda\u2019r Seintiau Newydd wedi ennill eu pedair ge\u0302m ddiwethaf, tra bo\u2019r Barri wedi ennill eu tair ge\u0302m ddiwethaf."}, {"text_idx": "#000014", "text": "Dyw\u2019r Seintiau heb golli oddi cartref yn erbyn Y Barri ers 20 mlynedd gan ennill eu saith ge\u0302m ddiwethaf ar Barc Jenner."}, {"text_idx": "#000017", "text": "Ar o\u0302l colli eu gemau cyntaf wedi\u2019r hollt drwy goliau hwyr, bydd Hwlffordd ac Aberystwyth yn anelu am fuddugoliaeth yn y frwydr am y 7fed safle."}, {"text_idx": "#000018", "text": "Ildiodd Aberystwyth wedi 92 munud i golli 2-1 gartref yn erbyn Y Drenewydd nos Wener, cyn i Hwlffordd ildio wedi 92 munud yn erbyn y Derwyddon i golli 2-1 ar y Graig ddydd Sadwrn."}, {"text_idx": "#000019", "text": "Does dim un o\u2019r 10 ge\u0302m ddiwethaf rhwng y timau yma wedi gorffen yn gyfartal (Hwlffordd yn ennill 4, Aberystwyth yn ennill 6)."}, {"text_idx": "#000022", "text": "Ar o\u0302l curo Aberystwyth nos Wener, dyw\u2019r Drenewydd ond chwe phwynt y tu o\u0302l i Hwlffordd yn y ras i orffen yn 7fed er mwyn sicrhau lle yn y gemau ail gyfle."}, {"text_idx": "#000023", "text": "Mae Met Caerdydd ar rediad o 10 ge\u0302m heb fuddugoliaeth ac wedi syrthio i\u2019r ddau isaf yn dilyn eu cyfnod gwaethaf yn y gynghrair ers eu dyrchafiad yn 2016."}, {"text_idx": "#000024", "text": "Ond mae\u2019r fantais seicolegol gan y myfyrwyr, gan mae\u2019r ti\u0302m sy\u2019n chwarae gartref sydd wedi ennill pob un o\u2019r naw ge\u0302m ddiwethaf rhwng y clybiau yma (ers i Met ennill 0-1 ar Barc Latham yn Rhagfyr 2016)."}, {"text_idx": "#000027", "text": "Mae hi wedi bod yn dymor hir i\u2019r ddau glwb o\u2019r gogledd ddwyrain hyd yma, ond bydd Y Fflint a\u2019r Derwyddon yn awyddus i adeiladu ar eu buddugoliaethau dros y penwythnos gan geisio codi\u2019r safon yn ail ran y tymor."}, {"text_idx": "#000028", "text": "Y Fflint yw\u2019r unig glwb sydd heb gael dim un ge\u0302m gyfartal y tymor yma, a dyw Cefn heb ennill oddi cartref ers curo\u2019r Fflint ar Gae-y-Castell ym mis Rhagfyr."}, {"text_idx": "#000030", "text": "Bydd uchafbwyntiau\u2019r gemau canol wythnos i\u2019w gweld ar Mwy o Sgorio nos Fercher am 21:30."}]